એ જ રીતે આ ચૂંટણીમાં શહેરી-ગ્રામીણ ક્ષેત્રો વચ્ચેની વિભાજક-રેખા વધુ ગાઢ બની છે. શહેરી ક્ષેત્રોમાં ભાજપાને વ્યાપક સમર્થન મળ્યું છે. પરંતુ ગ્રામીણ ક્ષેત્રોમાં કોંગ્રેસે શાસન વિરોધી-લાગણીને પોતાના તરફ વાળવાનો પ્રયાસ કર્યો છે. તો આ તરફ આદિવાસી ક્ષેત્રમાં ભાજપાના જ્વલંત વિજય પાછળ, સંઘ-પરિવારના સેવા-કાર્યો પણ મહત્ત્વનું કારણ હોઈ શકે. ભાજપાએ સંઘ-પરિવાર બહારનાં તત્ત્વોને માટે પોતાના બારણાં ખોલીને એક પ્રકારની અવસરવાદિતા દાખવી છે. આના પરિણામે આજે અને આવતીકાલે ભાજપા માટે સમસ્યાઓ સર્જાઈ શકે તેમ છે. ભાજપાએ તેની ડૉ. મુખર્જી અને પં. દીનદયાલ ઉપાધ્યાયજીની પરંપરાને આગળ વધારવી હશે તો, આ પ્રકારનાં અવસરવાદી તત્ત્વોને ભાજપામાં પનપવા દેવાની લાલસા ઉપર સમયસર અંકુશ મૂકવો જરૂરી છે.